**Comunicat de presă**

**Conferințe finale în cadrul**

**Programului IPA de Cooperare Transfrontalieră România-Republica Serbia**

Proiecte transfrontaliere româno-sârbe, care au înregistrat rezultate deosebite, au fost premiate în cadrul Conferinţelor finale ale Programului IPA de Cooperare Transfrontalieră România - Republica Serbia, desfăşurate la Reşiţa (pe 10 octombrie a.c.) şi la Vârşeţ (pe 12 octombrie a.c.).

Astfel, la **Secțiunea absorbție maximă pentru un proiect,** au fost premiate proiectele „Colectarea Selectivă a deșeurilor la nivel european” (implementat de Primăria Şişeşti, județul Mehedinți, Consiliul Judeţean Mehedinţi și Primăria Mosna din Republica Serbia) și „Creșterea schimburilor educaționale, sociale și culturale între tineri” (implementat de Liceul "Borislav Petrov Braća" Vârșeț în parteneriat cu Liceul Teoretic „Dositej Obradovici” Timișoara, Colegiul Național „Constantin Diaconovici Loga” Timișoara și Școala „Mladost” din Vârșeț).

La **Secțiunea implicare socială,** au fost premiate proiectele ”Youth Essentials” (implementat de Fundația Serviciilor Sociale Bethany Timișoara în parteneriat cu Asociaţia de Cetățeni “Duga” din Ada, Republica Serbia, Inspectoratul Județean de Poliţie Timiș și Comitetul de reducere a sărăciei din Municipalitatea Ada, Republica Serbia) și ”Nu așa de diferiți” (implementat de Institutul Preșcolar din Zrenjanin și Organizația „Curcubeul” din Moldova Nouă).

La **Secțiunea sănătatea comunității,** au fost premiate proiectele „Dezvoltarea reţelei transfrontaliere de teleconsultare și telediagnostic în instituţiile de sănătate”, premiat și de Comisia Europeană în anul 2014 (implementat de Spitalul Județean de Urgență Reșița alături de Spitalul General din Vârșeț și Centrul de Sănătate Zitiște) și „Sănătate fără frontiere” (implementat de Spitalul General din Požarevac, împreună cu Spitalul General de Urgență Reșița).

Pentru a evidenția impactul proiectelor implementate în cadrul Programului şi cooperarea transfrontalieră româno-sârbă, în holul Consiliului Județean Caraș-Severin a fost deschisă **expoziția de fotografii „La granițe, ne dezvoltăm împreună!”.**

Evenimentele, la care au participat reprezentanţi din administrația publică centrală și regională din România și Serbia, au fost organizate de Autoritatea de Management din România (Ministerul Dezvoltării Regionale și Administrației Publice) și Autoritatea Națională din Serbia (Biroul de Integrare Europeană a Serbiei), împreună cu Secretariatul Tehnic Comun din cadrul BRCT Timișoara.

Conferinţele au avut drept scop diseminarea rezultatelor obținute în urma implementării proiectelor finanțate prin intermediul Programului IPA de Cooperare Transfrontalieră România - Republica Serbia.